ยูโรพุ่งหลังเงินเฟ้อยูโรโซนดีเกินคาด
ยูโรทะยานขึ้นเมื่อเทียบดอลลาร์สหรัฐเมื่อคืนนี้ (2 มิ.ย.) หลังจากมีการเปิดเผยข้อมูลเงินเฟ้อของยูโรโซนที่ดีเกินคาด
3 มิ.ย. 2558

สำนักข่าวอินโฟเควสท์รายงานว่า ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.1165 ดอลลาร์สหรัฐ จาก 1.0934 ดอลลาร์สหรัฐ ขณะที่เงินปอนด์เพิ่มขึ้นที่ 1.5352 ดอลลาร์สหรัฐ จากระดับ 1.5203 ดอลลาร์สหรัฐ
ค่าเงินดอลลาร์สหรัฐปรับลงเทียบกับสกุลเงินเยนที่ 124.06 เยน เทียบกับระดับ 124.84 เยน และลดลงเมื่อเทียบกับฟรังก์สวิสที่ระดับ 0.9323 ฟรังก์ จาก 0.9456 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7775 ดอลลาร์สหรัฐ จากระดับ 0.7605 ดอลลาร์
ยูโรปรับตัวแข็งแกร่งขานรับข้อมูลที่แสดงให้เห็นว่าเงินเฟ้อในยูโรโซนปรับตัวขึ้นเป็นครั้งแรกในรอบ 6 เดือน โดยสำนักงานสถิติแห่งสหภาพยุโรป หรือยูโรสแตท เปิดเผยว่า ดัชนีราคาผู้บริโภค (CPI) เดือนพ.ค. ในกลุ่มประเทศที่ใช้สกุลเงินยูโร ปรับตัวขึ้น 0.3% เมื่อเทียบรายปี ซึ่งเป็นการเพิ่มขึ้นครั้งแรกในรอบ 6 เดือน และสูงกว่าคาดการณ์ของนักวิเคราะห์ซึ่งอยู่ที่ 0.2% ตัวเลขเงินเฟ้อที่เพิ่มขึ้นส่งผลให้เกิดประเด็นคำถามที่ว่าธนาคารกลางยุโรป (ECB) จำเป็นต้องเดินหน้าโครงการซื้อพันธบัตรหรือที่เรียกว่ามาตรการผ่อนคลายเชิงปริมาณ (QE) ต่อไปจนถึงกำหนดสิ้นสุดโครงการในเดือนก.ย.2559 หรือไม่
ขณะเดียวกัน ตลาดมีมุมมองบวกเกี่ยวกับวิกฤตหนี้กรีซ หลังจากนายอเล็กซิส ซิปราส นายกรัฐมนตรีกรีซ กล่าวเมื่อวานนี้ว่า รัฐบาลกรีซได้ยื่นแผนปฏิรูปเศรษฐกิจฉบับเบ็ดเสร็จให้แก่ทางเจ้าหนี้แล้ว คำกล่าวของนายซิปราสมีขึ้น ขณะที่ใกล้ถึงกำหนดเส้นตายที่กรีซจะต้องชำระเงินกู้งวดต่อไปแก่กองทุนการเงินระหว่างประเทศ (IMF) ในวันศุกร์นี้ โดยกรีซมีกำหนดที่จะต้องชำระคืนเงินกู้กว่า 300 ล้านดอลลาร์แก่ IMF ในวันที่ 5 มิ.ย.นี้ ซึ่งเป็นงวดแรกของการชำระคืนในช่วงเดือนมิ.ย.ที่มีมูลค่ารวมราว 1.6 พันล้านดอลลาร์